Zahučaly hory
Zahučaly hory, zahučaly lesy,
kamže sa podely moje mladé časy?

Moje mladé časy nezažily krásy,
moje mladé letá nezažily sveta!

Mladosť moja, mladosť, vyšlas' mi na márnosť,
vyšlas' mi na márnosť pre moju nedbalosť!

Mladosť moja, mladosť, tak som ťa utratil,
akobych bol kameň do vody zahodil.

Ešte sa ten kameň vo vode obráti,
ale moja mladosť nikdy sa nevráti.

Informácie projektu Wikisource 
Ľudová poézia.
 Názov diela: Zahučaly hory.
 Vydanie: In: Patery knihy plodů básnických. Nákladem českého knihkupectví Emila Šolce, 1892. s. 431.; pôvodne: Slovenské Spevy vyd. v Turč. Sv. Martine r. 1883, č. 231. 
 Sbierku usporiadal: František Bílý. 
 Zdroj: Google Books (prístupné len z USA)

Ľudové piesne